I 2018 kostede danskernes køretøjer over 40 pct. mere end gennemsnittet i Europa.

Danmark har de dyreste priser på køretøjer i Europa.

Prisen på biler og motorcykler var 40,5 pct. højere end det europæiske gennemsnit i 2018, viser nye tal fra Eurostat. Også cykler er dyrest herhjemme.

Danske prisers placering i Europa Madvarer: 4. plads

Kommunikation (it, fax og telefon): 18. plads

Transport: 4. plads

Personlige køretøjer: 1. plads

Møbler: 16. plads

Husleje: 5. plads

Restaurant- og hotel: 4. plads

Tøj og sko: 2. plads

Kulturtilbud: 4. plads

Alkohol, tobak og narkotika: 9. plads Kilde: Eurostat

Leder man derimod efter Europas billigste køretøjer, bør man se mod Slovakiet.

Tallene fra Eurostat giver overblik over forbrugspriser i alle europæiske lande, og de kaster lys over priser på alt fra tobak og alkohol til postvæsen og internet.

Danmark ligger på en europæisk andenplads hvad angår tøj og sko. Kun Island har højere priser, der sammen med Schweiz generelt er de dyreste lande i Europa. De dyreste hotel- og restaurantpriser er også at finde i Island.

Norge indtager førstepladsen hvad angår alkohol, tobak og narkotika, da de norske priser er 126 pct. højere end gennemsnittet. Her kommer Danmark ind på en 9. plads.

Madvarer på hylderne i de danske supermarkeder ligger nummer fire i Europa hvad angår pris og er overgået af henholdsvis Island, Norge og Schweiz, der har de dyreste madvarer.